Տնտեսական: Ելնելով տվյալ ժամանակաշրջանի համար մշակաբույսերի նկատմամբ եղած պահանջից` մշակվում է տնտեսապես հիմնավորված ցանքատարածությունների կառուցվածք, ինչը ցանքաշրջանառության տնտեսական հիմքն է: Տնտեսական վերլուծության ժամանակ հաշվի է առնվում նաև մշակաբույսերի տնտեսական նշանակությունն ու արտադրանքի որակը, դրա հողապաշտպան դերը, մելիորատիվ նշանակությունը և այլն: Պետք է մշակել և հիմնավորել ցանքաշրջանառություններում մշակաբույսերի այնպիսի հաջորդականություն, որի դեպքում բոլոր բույսերից կապահովվի բարձր բերք` ցածր ինքնարժեքով: Այսպես, բակլազգի բազմամյա խոտաբույսերից (առվույտ, կորնգան, երեքնուկ) հետո հողում կուտակվում է մեծ քանակությամբ ազոտ, ուստի դրանց անհրաժեշտ է հաջորդափոխել այնպիսի բույսերով, որոնք ազոտի պահանջ են զգում: Առանձին բույսերի տևական մշակության դեպքում դաշտերը վարակվում են տվյալ մշակաբույսերին վնասող մոլախոտերով, վնասատուներով ու հիվանդություններով, որի դեմ պայքարելու համար կծախսվեն շատ միջոցներ, քան ճիշտ ցանքաշրջանառության կիրառման դեպքում, ուստի ապահովելով մշակաբույսերի հերթափոխ մշակության ֆիզիկական, քիմիական և կենսաբանական պայմանները, տնտեսական ելը միավոր տարածքից կլինի բարձր: